Diari Oficial de la Generalitat Valenciana


Sumari del DOGV 3386, del 03-12-1998 (1998/9869)

RESOLUCIÓ de 17 de setembre de 1998, de la Conselleria d'Ocupació, Indústria i Comerç, sobre concessió administrativa a Distribuidora de Gas Canalizado de la Comunidad Valenciana, SA, per a la prestació del servici públic de distribució i subministrament de gas canalitzat, per a usos domèstics, comercials i a xicotetes indústries al terme municipal de Petrer de la província d'Alacant.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3386

Data del DOGV
:   03-12-1998

Secció del DOGV
:   III. CONVENIS I ACTES - D) CONCESSIONS ADMINISTRATIVES

Número del document
:   1998/9869


Data del document
:   17-09-1998

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 17 de setembre de 1998, de la Conselleria d'Ocupació, Indústria i Comerç, sobre concessió administrativa a Distribuidora de Gas Canalizado de la Comunidad Valenciana, SA, per a la prestació del servici públic de distribució i subministrament de gas canalitzat, per a usos domèstics, comercials i a xicotetes indústries al terme municipal de Petrer de la província d'Alacant. [1998/9869]
  
Vist l'expedient incoat pel Servei Territorial d'Indústria i Energia d'Alacant a instància de Repsol Butano, SA, i de Distribuidora de Gas Canalizado de la Comunidad Valenciana, SA, en el qual sol·liciten la concessió administrativa per a la prestació del servici públic de distribució i subministrament de gas canalitzat destinat als mercats domèstics, comercials i a xicotetes indústries al terme municipal de Petrer de la província d'Alacant.
  
Atés el que estableix el capítol III de la Llei 10/1987, de 15 de maig, de Disposicions Bàsiques per a un Desenrotllament Coordinat d'Actuacions en Matèria de Combustibles Gasosos, i en el capítol II del Decret 2.913/1973, de 26 d'octubre, pel qual s'aprova el Reglament General del Servici Públic de Gasos Combustibles.
  
Atés que s'ha notificat a l'Ajuntament de Petrer perquè exercira, en el termini de 20 dies, la facultat establida en l'apartat tercer de l'article 1 de la Llei 10/1987.
  
Atesos el règim d'explotació i prestació del servici, la garantia, importància, qualitat, regularitat i preus plantejats per l'empresa Distribuidora de Gas Canalizado de la Comunidad Valenciana, SA.
  
Atés l'informe sobre el contingut de la documentació presentada i l'emés pel Servei Territorial d'Indústria i Energia d'Alacant.
  
Acomplits els tràmits reglamentaris en l'expedient instruït a l'efecte, esta Conselleria d'Ocupació, Indústria i Comerç, a proposta de la Direcció General d'Indústria i Energia, resol:
  
Atorgar a Distribuidora de Gas Canalizado de la Comunidad Valenciana, SA, la concessió administrativa per a la prestació del servici públic de distribució i subministrament de gas canalitzat, per a usos domèstics, comercials i a xicotetes indústries, al terme municipal de Petrer, de la província d'Alacant.
  
Tipus de gas: gas natural procedent del gasoducte. Si les instal·lacions de la xarxa de distribució urbana necessàries per a emprendre les activitats objecte d'esta concessió són iniciades i finalitzades, d'acord amb els terminis establits en la present resolució, amb anterioritat a la disposició de gas canalitzat mitjançant la corresponent conducció del gasoducte, el subministrament han de realitzar-se mitjançant gas subministrat a través d'una planta de GNL, com s'indica en el projecte de sol·licitud de concessió.
  
En este cas la connexió al gasoducte ha d'efectuar-se en el termini d'un any des de la dita disposició.
  
Característiques: les indicades en el projecte de sol·licitud de concessió
  
Àrea de concessió: la concessió afecta el terme municipal de Petrer.
  
Pressupost: 217.148.245 pessetes.
  
Esta concessió s'ha d'ajustar a les següents condicions:
  
Primera
  
Distribuidora de Gas Canalizado de la Comunidad Valenciana, SA, ha de constituir, en el termini d'un mes, una fiança per valor de 97.725.562 pessetes, import del 2 per 100 del pressupost que apareix en l'expedient, per a garantir el compliment de les seues obligacions, de conformitat amb l'article 13 del Reglament General del Servici Públic de Gasos Combustibles, aprovat pel Decret 2.913/1973, de 26 d'octubre. La dita fiança s'ha de constituir en la Tresoreria del Servei Territorial d'Alacant de la Conselleria d'Economia, Hisenda i Administració Pública, en metàl·lic, taló conformat, valors de l'Estat o de la Generalitat Valenciana, o per mitjà d'un aval bancari, segons allò que disposa l'article 11, apartat tercer, del Decret 1.775/1967, de 22 de juliol, o mitjançant el contracte d'assegurança concertada amb entitats d'assegurances de les sotmeses a la Llei 33/1984, de 2 d'agost de 1984.
  
La fiança es tornarà a Distribuidora de Gas Canalizado de la Comunidad Valenciana, SA, una vegada que autoritzades les instal·lacions i construïdes en els terminis que s'establisquen en l'autorització per al seu muntatge, el Servei Territorial d'Indústria i Energia d'Alacant formalitze l'acta de posada en marxa de les instal·lacions.
  
Segona
  
D'acord amb els articles 9 i 21 del Reglament General del Servici Públic de Gasos Combustibles, aprovat pel Decret 2.913/1973, de 26 d'octubre, dins del termini d'un any, comptat a partir de la data de publicació d'esta resolució en el Diari Oficial de la Generalitat Valenciana, Distribuidora de Gas Canalizado de la Comunidad Valenciana, SA, ha de sol·licitar del Servei Territorial d'Indústria i Energia d'Alacant una autorització per al muntatge de les instal·lacions presentant-ne un projecte detallat.
  
Distribuidora de Gas Canalizado de la Comunidad Valenciana, SA, ha d'iniciar el subministrament de gas en el termini d'un mes, comptat a partir de la data en què el Servei Territorial d'Indústria i Energia d'Alacant formalitze l'acta de posada en marxa de les instal·lacions.
  
En tot cas, el termini màxim per a la posada en servici de les instal·lacions serà de dos anys, des de la data de notificació de la present resolució.
  
Tercera
  
Les instal·lacions han de preveure's per a respondre als avanços tecnològics en el camp del gas i aconseguir proveïments més flexibles i segurs. Amb esta finalitat els sistemes de distribució del gas han de ser objecte d'una progressiva modernització i perfeccionament, i s'han d'adaptar a les directrius que marquen la Conselleria d'Ocupació, Indústria i Comerç i el Ministeri d'Indústria i Energia.
  
Les instal·lacions de distribució han de complir el que estableix el Reglament de Xarxes i Connexions de Combustibles Gasosos vigent.
  
El canvi de les característiques de gas subministrat, o la substitució per un altre d'intercanviable requerirà l'autorització de la Direcció General d'Indústria i Energia d'acord amb l'article 8, apartat c del Reglament General del Servici Públic de Gasos Combustibles, aprovat pel Decret 2.913/1973, de 26 d'octubre.
  
Quarta
  
El subministrament de gas ha de prestar-se complint estrictament el capítol V del reglament general mencionat i en especial l'article 34 pel qual Distribuidora de Gas Canalizado de la Comunidad Valenciana, SA està obligada a efectuar el subministrament i realitzar les ampliacions necessàries per a atendre qualsevol peticionari que sol·licite el servici, en el terme de la concessió. En el cas que el concessionari es negara a prestar el subministrament sol·licitat al·legant insuficiència de mitjans tècnics, el Servei Territorial d'Indústria i Energia d'Alacant comprovarà si té fonament tècnic esta negativa i, si no en té, farà obligatori el subministrament i, si és procedent, podrà imposar o proposar la corresponent sanció.
  
Cinquena
  
El concessionari ha de mantindre un correcte subministrament i un adequat i eficient servici de manteniment de les instal·lacions, reparació d'avaries, reclamacions i, en general, d'atenció a l'usuari, i en serà responsable de la conservació i el bon funcionament, de conformitat amb el que disposa l'article 27 del Reglament General del Servici Públic de Gasos Combustibles, aprovat pel Decret 2.913/1973, de 26 d'octubre, i les obligacions i responsabilitats del qual s'imposen, tant al concessionari com a les persones físiques o entitats relacionades amb la instal·lació o el subministrament d'estes.
  
Abans d'estendre l'acta de posada en marxa de les instal·lacions, el Servei Territorial d'Indústria i Energia d'Alacant exigirà la presentació de la documentació que acredite que Distribuidora de Gas Canalizado de la Comunidad Valenciana, SA, disposa d'un servici adequat a efectes del compliment de la present condició i ho comprovarà en visita d'inspecció.
  
Sisena
  
La determinació de les tarifes d'aplicació del subministrament de gas es regeix per les disposicions vigents en el seu moment sobre la matèria. El concessionari s'ajustarà a totes les prescripcions que s'establixen en el reglament general mencionat, i també al model de pòlissa annexa a este i a totes les disposicions que hagen dictat o que dicten la Conselleria d'Ocupació, Indústria i Comerç i el Ministeri d'Indústria i Energia sobre subministrament de gasos combustibles i les seues instal·lacions.
  
Setena
  
La present concessió s'atorga per un termini de setanta-cinc (75) anys, comptats a partir de la publicació d'esta resolució en el Diari Oficial de la Generalitat Valenciana, durant el qual, Distribuidora de Gas Canalizado de la Comunidad Valenciana, SA, pot efectuar la distribució de gas mitjançant les instal·lacions a què s'ha fet referència i la xarxa bàsica de les quals es definix en el projecte presentat. Les dites instal·lacions revertiran a la Generalitat Valenciana en acabar el termini indicat.
  
Huitena
  
El Servei Territorial d'Indústria i Energia d'Alacant ha de vetlar per l'exacte compliment de les condicions estipulades en esta resolució.
  
Una vegada autoritzades i construïdes les instal·lacions, el Servei Territorial d'Indústria i Energia d'Alacant ha d'inspeccionar la totalitat de les obres i els muntatges efectuats. Després de l'alçament previ de l'acta de posada en marxa, el Servei Territorial d'Indústria i Energia d'Alacant, ha de demanar un certificat final d'obra, firmat per un tècnic competent i visat pel col·legi oficial corresponent, on conste que la construcció i el muntatge de les instal·lacions s'han efectuat d'acord amb les normes que s'hagen aplicat en el projecte, amb les normes de detall que hagen sigut aprovades pel dit Servei Territorial, i també amb les altres normes tècniques vigents que hi siguen d'aplicació.
  
Els reconeixements, els assajos i les proves de caràcter general o parcial que segons les disposicions en vigor hagen de realitzar-se en les instal·lacions compreses en la zona de concessió, els haurà de comunicar el concessionari al Servei Territorial d'Indústria i Energia d'Alacant amb la deguda antelació, a fi que les inspeccions corresponents puguen efectuar-se abans de procedir a reblir de les rases per a l'estesa de canalitzacions o anteriorment a la realització de les operacions que posteriorment puguen dificultar-les en qualsevol instal·lació objecte d'esta concessió.
  
Novena
  
Seran causa d'extinció de la present concessió, a més de les assenyalades en l'article 17 del Reglament General del Servici Públic de Gasos Combustibles, les següents:
  
a) L'incompliment de l'article 13 del vigent Reglament General del Servici Públic de Gasos Combustibles.
  
b) La introducció de qualsevol variació o ampliació no autoritzada per la Conselleria d'Ocupació, Indústria i Comerç en l'execució del projecte de les instal·lacions bàsiques, salvant les modificacions necessàries perquè es complisquen les disposicions vigents.
  
c) Si no portaren a terme les instal·lacions d'acord amb les condicions imposades en esta resolució i en l'autorització per al seu muntatge.
  
No obstant això, si per evolució de la tècnica de distribució de gas, o per unes altres causes, no és adequat el manteniment d'alguna o algunes de les instal·lacions objecte de la present resolució, Distribuidora de Gas Canalizado de la Comunidad Valenciana, SA, pot sol·licitar de la Conselleria d'Ocupació, Indústria i Comerç:
  
U. Autorització per a la modificació o substitució de les instal·lacions, sense alterar les restants condicions de la concessió i amb el mateix termini de reversió que les instal·lacions substituïdes.
  
Dos. O bé, l'atorgament de la corresponent concessió per a les noves instal·lacions, si per la importància de les inversions que estes comporten no poguera obtindre una compensació econòmica adequada durant el termini que restara per a la caducitat de la concessió abans mencionada, encara que tenint en compte sempre els drets que la Generalitat Valenciana puga tindre sobre els elements canviats.
  
Deu
  
La concessió s'atorga sense perjudici de tercers i salvant els drets dels particulars.
  
Esta concessió s'atorga independentment de les autoritzacions, les llicències o els permisos de competència municipal, provincial o altres que calga per a la realització de les obres per a les instal·lacions de gas.
  
Onze
  
Les instal·lacions que s'han d'establir compliran les disposicions i normes tècniques que en general hi siguen d'aplicació i en particular les corresponents del Reglament General del Servici Públic de Gasos Combustibles, aprovat pel Decret 2.913/1973, de 26 d'octubre, normes per a la seua aplicació o complementàries, reglaments electrotècnics i totes les disposicions que es dicten sobre el servici públic de subministrament de gasos combustibles.
  
Contra esta resolució que posa fi a la via administrativa, podrà interposar-se un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Autònoma Valenciana, en el termini de dos mesos comptats des de l'endemà de la notificació de la present resolució, de conformitat amb allò que disposa l'article 58.3 de la Llei Reguladora de la Jurisdicció de 27 de desembre de 1956.
  
València, 17 de setembre de 1998.- El conseller d'Ocupació, Indústria i Comerç: Diego Such Pérez.